Jong musikant verras met bundel wat hartsnare roer! - Bloss Magazine
Jong musikant verras met bundel wat hartsnare roer!
Die jong Johannesburgse musikant, Almero Welgemoed, het onlangs sy aanhangers verras met 'n kortverhaal- en digbundel wat roerende temas bevat. Hy skryf oor onderwerpe waaroor mense moeilik in die openbaar praat, maar wat tog soms baie gesinne agter toe deure raak, soos onder andere huishoudelike geweld. "Ek het gevoel dis belangrik om te skryf oor die lelike dinge in die lewe en ek hoop mense sal besef hulle is nie alleen nie," sê hy.
Die bundel, Donderweer Gedagtes, bestaan uit 'n reeks briewe (gerig aan onder andere God en ook aan homself), gedigte, aanhalings uit gesprekke wat 'n bepaalde indruk op hom gemaak het en ook kortverhale, wat alles saam 'n geheelbeeld vorm. Die karakters in die boek worstel met verskeie vrae en innerlike konflik. Elke karakter hanteer dit op 'n unieke manier, wat dan natuurlik weer 'n invloed op ander karakters het en sodoende 'n (somtyds onbewustelike) rimpel-effek veroorsaak.
Welgemoed was ook die mede-samesteller van die populêre digbundel Liefde Wen saam met kunstenaar Bouwer Bosch. Donderweer Gedagtes word uitgegee deur Naledi en is beskikbaar by www.naledi.online